SKRIFTLIG FORESPØRGSEL E-2686/02

af Mihail Papayannakis (GUE/NGL) til Kommissionen

(26. september 2002)

Om: Forurenet flaskevand

Som det fremgår af en undersøgelse foretaget af det schweiziske laboratorium for levnedsmiddelkontrol for den schweiziske regering, er der i 11 forskellige europæiske mærker af flaskevand fundet virus, der er skyld i et stort antal tilfælde af opkastning og diarre. Kan Kommissionen oplyse, om den er blevet gjort bekendt med denne undersøgelse, eftersom de prøver, der viste spor af virus, stammer fra vand, der tappes på flasker i Schweiz, Italien og Frankrig og sælges i hele EU? Mener Kommissionen, at disse konklusioner bør give anledning til bekymring, og hvis ja, agter den at træffe foranstaltninger?

Svar afgivet på Kommissionens vegne af David Byrne

(7. november 2002)

Et laboratorium under det schweiziske sundhedsministerium(1) offentliggjorde i april 2002 videnskabelige undersøgelser(2), som i en række tilfælde påviser spor af Norwalk like viruses i naturligt mineralvand fra flere medlemsstater. Medierne i Belgien, Frankrig og Nederlandene beskæftigede sig intensivt med denne publikation i flere dage. Kommissionen har i samarbejde med medlemsstaternes kontrolmyndigheder undersøgt, om det pågældende materiale gav anledning til mistanke om en eventuel viral kontaminering af det nævnte mineralvand, og om det eventuelt påviste en risiko for folkesundheden.

Kommissionen følger dette forskningsarbejde med stor interesse.

Den nævnte publikation skal ses i forlængelse af andre forskningsarbejder vedrørende påvisning af Norwalk-virus i vand og især i naturligt mineralvand, som har stået på i næsten fem år. Det samme laboratorium havde allerede udsendt en første publikation(3) om dette emne i oktober 2000. Et net af syv europæiske forskningslaboratorier udførte derefter andre forskningsarbejder vedrørende påvisning af Norwalk-virus i naturligt mineralvand uden at påvise en risiko for folkesundheden.

Kommissionen har endvidere anmodet Den Videnskabelige Veterinærkomité for Folkesundhed (SCVPH) om en udtalelse om risikoen for folkesundheden i forbindelse med en eventuel kontaminering af levnedsmidler eller vand med Norwalk-virus, som er den vigtigste årsag til ikke-bakterielle mave-tarm-infektioner. Komitéens udtalelse(4), som blev vedtaget i januar 2002, nævner den schweiziske undersøgelse, men anfører, at dens resultater bør bekræftes af andre videnskabelige arbejder, før der kan konkluderes om en eventuel risiko for folkesundheden.

Det er Kommissionens opfattelse, at det forskningsarbejde, der blev offentliggjort i april 2002, ikke gør det muligt at konkludere, at der er risiko for folkesundheden.

Direktiv 80/777/EØF(5) om naturligt mineralvand fastsætter, at vandet skal beskyttes mod enhver kontaminering. Direktivet gør ikke virologisk forskning obligatorisk, men fastsætter mikrobiologiske kriterier, som gør det muligt at konstatere en eventuel fækal kontaminering. Det fastsætter desuden, at vandet skal være frit for patogene mikroorganismer (herunder patogene vira).

Den schweiziske undersøgelse viste spor af genetisk materiale af Norwalk-virus ved anvendelse af molekylarbiologiske analyseteknikker, som gør det muligt at konstatere meget små mængder af vira. Denne teknik giver derimod ingen oplysninger om den konstaterede virus' levedygtighed eller om dens infektionsevne. En videregående forskning, som ikke blev udført i forbindelse med denne undersøgelse, ville være nødvendig for at kunne fastslå, om der eventuelt skulle findes en risiko for infektion. Desuden påviste den schweiziske undersøgelse ingen mikrobiologisk og således ingen fækal kontaminering af det undersøgte vand.

Det nævnte forskningsarbejde tillader således ikke på dette stadium at konkludere, at der skulle findes en kontaminering af visse typer af naturligt mineralvand med Norwalk-virus, som kan udgøre en risiko for folkesundheden. Den Europæiske Unions netværker til epidemiologisk overvågning har i øvrigt ikke indtil dato anmeldt en mave-tarm-epidemi med udgangspunkt i bakterier eller vira, som kunne sættes i forbindelse med forbrug af vand på flasker.

(1) Levnedsmiddellaboratoriet for kantonen Solothurn, Schweiz.

(2) Norwalk-like virus sequences in natural mineral waters: one year monitoring of three brands, in Applied and Environmental Microbiology, April 2002, by C. Beuret and al.

(3) Norwalk-like virus sequences detected by reverse transcription-polymerase chain reaction in mineral waters imported into or bottled in Switzerland, in Journal of Food Protection, October 2000, by C. Beuret and al.

(4) Udtalelse fra Den Videnskabelige Veterinærkomité for Folkesundhed (SCVPH) vedtaget den 30. januar 2002.

(5) Rådets direktiv 80/777/EØF af 15. juli 1980, om indbyrdes tilnærmelse af medlemsstaternes lovgivning om udvinding og markedsføring af naturligt mineralvand, EFT L 229 af 30.8.1980, senest ændret ved Europa-Parlamentets og Rådets direktiv 96/70/EF af 28. oktober 1996, EFT L 299 af 23.11.1996.